*Príloha č. 1*

**Číselník oprávnených výdavkov**

*Číselník oprávnených výdavkov* (ďalej aj „číselník“) je **jednotný pre národné projekty** (ďalej len „NP“) **a dopytovo-orientované projekty** (ďalej len „DOP“) **prioritnej osi 5 a 6** Operačného programu Ľudské zdroje (ďalej len „OP ĽZ“). Číselník vychádza z *Metodického pokynu č. 4 k číselníku oprávnených výdavkov* vydaného Centrálnym koordinačným orgánom. Vecné vymedzenie výdavkov vrátane ich špecifikácií vychádza z opatrení Ministerstva financií SR, ktorými sa ustanovujú podrobnosti o postupoch účtovania.

Napriek tomu, že číselník vychádza z účtovnej osnovy, **nekopíruje ju**. Výstupy z účtovníctva jednotlivých účtovných jednotiek - prijímateľov teda **nemusia byť totožné** so zaradením nákladov/výdavkov do tried a skupín tak, ako to určuje tento číselník. Číselník oprávnených výdavkov s dolu uvedenými triedami a skupinami tvorí súčasť ITMS2014+.

Účelom predmetného číselníka je **kategorizovať oprávnené výdavky** a uľahčiť tak žiadateľom/prijímateľom správne zaradenie výdavkov do príslušných tried a skupín oprávnených výdavkov v systéme ITMS2014+ (najmä pri príprave ŽoNFP/zostavovaní rozpočtu projektu a pri príprave žiadostí o platbu).

Členenie číselníka je nasledovné:

1. **trieda** - vecné vymedzenie výdavku,
2. **skupina** - špecifikácia výdavku v rámci danej triedy,
3. **druh** (alebo tiež „typ“) - definovanie výdavku[[1]](#footnote-2).

Kódovanie číselníka je nasledovné:

**0 1 3 - Softvér**

**tretie** číslo v poradí označuje kód skupiny

**prvé dve** čísla označujú kód triedy

***Upozornenie:***

Finančné a percentuálne limity sú predmetom *Prílohy č. 2 - Finančné a percentuálne limity* Príručky k oprávnenosti výdavkov pre národné projekty a dopytovo orientované projekty v kompetencii SO OPĽZ. V tejto prílohe sú uvedené iba za účelom **poskytnutia komplexnej informácie** o tom, či sa na konkrétny typ výdavku alebo skupinu výdavkov vzťahuje/nevzťahuje finančný alebo percentuálny limit.

**01 - Dlhodobý nehmotný majetok**

**Vecné vymedzenie**

Dlhodobým nehmotným majetkom[[2]](#footnote-3) sú zložky majetku, ktorých ocenenie **je vyššie ako suma 2 400 EUR[[3]](#footnote-4) a doba použiteľnosti dlhšia ako 1 rok**. Nehmotný majetok, ktorého ocenenie sa rovná tejto sume alebo je nižšie, možno zaradiť (podľa rozhodnutia účtovnej jednotky - prijímateľa) do dlhodobého nehmotného majetku, ak doba použiteľnosti tohto majetku je dlhšia ako 1 rok.

Nehmotný majetok, ktorého ocenenie sa rovná sume 2 400 EUR[[4]](#footnote-5) alebo je nižšie, s dobou použiteľnosti dlhšou ako 1 rok, ktorý nebol zaradený do dlhodobého nehmotného majetku, sa vykazuje v triede oprávnených výdavkov 51 - Služby.

Do tejto triedy oprávnených výdavkov sa zaraďujú najmä nehmotné výsledky z vývojovej   
a obdobnej činnosti, softvér, oceniteľné práva.

Trieda oprávnených výdavkov **01** sa člení na nasledovné skupiny oprávnených výdavkov:

* 013 - Softvér
* 014 - Oceniteľné práva
* **019 – Ostatný dlhodobý nehmotný majetok**

**013 - Softvér** - do tejto skupiny oprávnených výdavkov sa zaraďujú najmä nasledovné typy oprávnených výdavkov:

* nákup softvéru (ak nie je súčasťou zmluvy na uskutočnenie stavebných prác a ak je kúpený samostatne a nie je súčasťou dodávky hardvéru a jeho ocenenia);
* vývoj aplikačného softvéru;
* modernizácia softvéru.

**014 - Oceniteľné práva** - do tejto skupiny oprávnených výdavkov sa zaraďujú najmä nasledovné typy oprávnených výdavkov:

* nákup licencií.

**019 – Ostatný dlhodobý nehmotný majetok -** do tejto skupiny oprávnených výdavkov sa zaraďuje dlhodobý nehmotný majetok, ktorý svojím charakterom nepatrí do skupín 013 a 014, ktorého obstarávacia cena je **vyššia ako 2 400 EUR** a doba použiteľnosti (prevádzkovo-technické funkcie) je **dlhšia ako 1 rok**.

**02 - Dlhodobý hmotný majetok**

**Vecné vymedzenie**

V triede dlhodobého hmotného majetku[[5]](#footnote-6) sa vykazujú:

1. pozemky, stavby, byty a nebytové priestory;
2. samostatné hnuteľné veci s výnimkou hnuteľných vecí uvedených v písmene a) a súbory hnuteľných vecí, ktoré majú samostatné technicko-ekonomické určenie s dobou použiteľnosti **dlhšou ako 1 rok** a v ocenení vyššom ako je suma **1 700 EUR**[[6]](#footnote-7);
3. pestovateľské celky trvalých porastov s dobou plodnosti dlhšou ako tri roky;
4. základné stádo a ťažné zvieratá, bez ohľadu na ich obstarávaciu cenu;
5. technická rekultivácia a technické zhodnotenie ak nie sú súčasťou obstarávacej ceny dlhodobého hmotného majetku.

Hmotný majetok uvedený v písm. b), ktorého ocenenie sa **rovná alebo je nižšie ako suma 1 700 EUR**[[7]](#footnote-8), možno zaradiť (podľa rozhodnutia účtovnej jednotky - prijímateľa) do dlhodobého hmotného majetku, ak prevádzkovo-technické funkcie (doba použiteľnosti) sú dlhšie ako **1 rok**.

Hmotný majetok, ktorého ocenenie sa rovná sume 1 700 EUR[[8]](#footnote-9) alebo je nižšie, s dobou použiteľnosti dlhšou ako 1 rok, ktorý nebol zaradený do dlhodobého hmotného majetku, sa vykazuje v triede oprávnených výdavkov 11 - Zásoby.

Trieda oprávnených výdavkov **02** sa člení na nasledovné skupiny oprávnených výdavkov:

* 021 - Stavby
* 022 - Samostatné hnuteľné veci a súbory hnuteľných vecí
* 023 - Dopravné prostriedky
* 029 - Ostatný dlhodobý hmotný majetok

**021 - Stavby** - do tejto skupiny oprávnených výdavkov sa zaraďujú najmä nasledovné typy oprávnených výdavkov:

* stavebné práce: realizácia nových stavieb, rekonštrukcia a modernizácia stavieb, prístavby, nadstavby, stavebné úpravy (stavebné objekty, prevádzkové súbory, zriadenie staveniska) podľa špecifikácie;
* prípravná a projektová dokumentácia: vypracovanie projektovej dokumentácie vrátane zmien, variantných riešení a doplnkov (pre územné rozhodnutie, stavebné povolenie, realizačná dokumentácia, dokumentácia skutočného vyhotovenia stavby, porealizačné geodetické zameranie); prieskumné práce (geologický prieskum, hydrotechnické posúdenie) potrebné na spracovanie projektu; zameriavacie práce (vytýčenie stavby, zameranie súčasného stavu stavby a iné); manipulačné a prevádzkové poriadky; plán organizácie výstavby vrátane projektu dopravného značenia;
* stavebný dozor do výšky 0,70 - 1,50 % celkových oprávnených výdavkov na stavebné práce;
* odborný autorský dohľad(súčasťou projektovej dokumentácie)
* energetický certifikát

**022 - Samostatné hnuteľné veci a súbory hnuteľných vecí** - do tejto skupiny oprávnených výdavkov sa zaraďujú najmä nasledovné typy oprávnených výdavkov:

* nákup výpočtovej techniky, vrátane príslušenstva;
* nákup prevádzkových/špeciálnych strojov, prístrojov, zariadení, techniky a náradia, vrátane vybavenia (napr. v súvislosti s mimoriadnymi udalosťami, pre laboratóriá, meracie a monitorovacie technické prostriedky/zariadenia, zdravotnícke stroje, prístroje a zariadenia, odpadové nádoby - kontajnery vrátane prvého zaškolenia obsluhy, ak verejné obstarávanie tovarov (technologického a strojného zariadenia) je samostatne mimo stavebných prác;
* nákup technológií alebo častí technológií tvoriacich navzájom funkčný celok (napr. linka na recykláciu/zhodnocovanie odpadov, mobilná technológia recyklácie/zhodnocovania odpadov);
* modernizácia prevádzkových/špeciálnych strojov, prístrojov, zariadení, techniky a náradia (dodávka a montáž zariadení vrátane prvého zaškolenia).

**023 - Dopravné prostriedky** - do tejto skupiny oprávnených výdavkov sa zaraďujú najmä nasledovné typy oprávnených výdavkov:

* nákup automobilov bezprostredne súvisiacich s cieľmi projektu;

**029 - Ostatný dlhodobý hmotný majetok** - do tejto skupiny oprávnených výdavkov sa zaraďujú výdavky na dlhodobý hmotný majetok, ktorý svojím charakterom nepatrí do skupín 021, 022, , a ktorého obstarávacia cena/ocenenie je **vyššia/vyššie ako 1 700 EUR** a doba použiteľnosti (prevádzkovo-technické funkcie) je **dlhšia ako 1 rok.**

**11 - Zásoby**

**Vecné vymedzenie**

V rámci triedy sa zaraďujú hnuteľné veci s dobou použiteľnosti najviac 1 rok bez ohľadu na obstarávaciu cenu. V danej triede sa vykazuje aj hmotný majetok[[9]](#footnote-10), ktorý nie je definovaný ako dlhodobý hmotný majetok.

Trieda oprávnených výdavkov **11** obsahuje nasledovnú skupinu oprávnených výdavkov:

* 112 - Zásoby

**112 - Zásoby** - do tejto skupiny oprávnených výdavkov sa zaraďujú najmä nasledovné typy oprávnených výdavkov:

* obstaranie prevádzkových/špeciálnych strojov, prístrojov, zariadení, techniky a náradia, vrátane prvého zaškolenia obsluhy, ktoré nespĺňajú kritériá obstarania dlhodobého hmotného majetku z kapitálových výdavkov;
* obstaranie výpočtovej techniky;
* nákup telekomunikačnej techniky;
* nákup interiérového a exteriérového vybavenia, všeobecného materiálu, špeciálneho materiálu, kníh, časopisov, novín, učebníc, učebných pomôcok, kompenzačných pomôcok;
* nákup pracovných odevov, obuvi a pracovných pomôcok.

**35 – Dotácie, príspevky a transfery**

**Vecné vymedzenie**

Do triedy sa zaraďuje poskytnutie dotácií, príspevkov (vrátane transferov) voči tretím osobám (poskytovateľom je štátna rozpočtová alebo príspevková organizácia, obec, VÚC a ich rozpočtové alebo príspevkové organizácie).

Trieda oprávnených výdavkov **35** sa člení na nasledovné skupiny oprávnených výdavkov:

* 352 - Poskytnutie dotácií, príspevkov voči tretím osobám

**50 - Spotreba**[[10]](#footnote-11)

Trieda oprávnených výdavkov **50** sa člení na nasledovné skupiny oprávnených výdavkov:

* 502 – Spotreba energie
* 503 - Spotreba ostatných neskladovateľných dodávok

**502 - Spotreba energie -** do tejto skupiny oprávnených výdavkov sa zaraďujú najmä nasledovné typy oprávnených výdavkov:

* energie, vodné, stočné.

**503 - Spotreba ostatných neskladovateľných dodávok** - do tejto skupiny oprávnených výdavkov sa zaraďujú najmä nasledovné typy oprávnených výdavkov:

* palivo (PHM), mazivá, oleje, špeciálne kvapaliny a LPG plyny požité výlučne na dopravné účely pri pracovných cestách bezprostredne súvisiace s cieľmi projektu **výlučne** v prípade projektov implementovaných v rámci Prioritnej osi 5;
* výdavky na stravu, resp. občerstvenie pre účastníkov aktivity (napr. lektora, cieľovej skupiny) v hodnote stravného na jednu osobu.

**51 - Služby**

Trieda oprávnených výdavkov **51** sa člení na nasledovné skupiny oprávnených výdavkov:

* 511 – Opravy a udržiavanie
* 512 - Cestovné náhrady
* 518 - Ostatné služby

**511 – Opravy a udržiavanie** - do tejto skupiny oprávnených výdavkov sa zaraďujú najmä nasledovné typy oprávnených výdavkov:

* servis, údržba, opravy a výdavky s tým spojené.

**512 - Cestovné náhrady** - do tejto skupiny oprávnených výdavkov sa zaraďujú najmä nasledovné typy oprávnených výdavkov:

* cestovné náhrady bezprostredne súvisiace s implementáciou projektu.

**518 - Ostatné služby** - do tejto skupiny oprávnených výdavkov sa zaraďujú najmä nasledovné typy oprávnených výdavkov:

* nájom budov, objektov (napr. kancelárskych, archívnych, laboratórnych, školiacich, dielenských a iné), ak je nevyhnutný na dosiahnutie cieľov projektu;
* výdavky na školenia, kurzy, semináre, porady, konferencie, sympóziá a informačné podujatia bezprostredne súvisiace s projektom;
* výdavky na tvorbu odborných publikácií a príručiek, resp. iných odborných materiálov (obstaraných dodávateľsky);
* výroba a osadenie dočasného pútača, stálej tabule, alebo plagátu[[11]](#footnote-12);
* výdavky na publikovanie článkov o projekte (inzercia)[[12]](#footnote-13);
* výdavky na tlmočnícke a prekladateľské služby;
* poštové služby a telekomunikačné služby;
* stravovanie;
* riadenie projektu - externé (vo forme vypracovania žiadostí o platbu, monitorovacích správ projektu a žiadostí o zmenu projektu/Zmluvy), do výšky finančných limitov definovaných v Prílohe č. 2 tejto príručky;
* výdavky na vypracovanie koncepčných, strategických a realizačných dokumentov;
* prieskumné, projektové, sanačné a monitorovacie práce nesúvisiace s výstavbou;
* vypracovanie prevádzkových a manipulačných poriadkov nesúvisiacich s výstavbou;
* výdavky za štúdie, analýzy, výpočty, všetky druhy posudkov, odborných vyjadrení, ktoré nesúvisia s výstavbou a geologickým prieskumom (napr. znalecké, expertízne, rozbory);
* výdavky na reprezentačné účely zabezpečované prostredníctvom catteringovej spoločnosti; výdavky spojené s pobytom oficiálnych hostí;
* obstaranie nehmotného majetku, ktorého ocenenie sa rovná sume 2 400 EUR[[13]](#footnote-14) alebo je nižšie, s dobou použiteľnosti dlhšou ako 1 rok, ktorý (podľa rozhodnutia účtovnej jednotky - prijímateľa) nebol zaradený do dlhodobého nehmotného majetku.

**52 - Osobné výdavky**

Trieda oprávnených výdavkov **52** obsahuje nasledovnú skupinu oprávnených výdavkov:

* 521 - Mzdové výdavky

**521 - Mzdové výdavky**[[14]](#footnote-15) - do tejto skupiny oprávnených výdavkov sa zaraďujú najmä nasledovné typy oprávnených výdavkov:

* mzdové výdavky[[15]](#footnote-16) zamestnancov prijímateľa bezprostredne súvisiace s realizáciou hlavných aktivít projektu (priame výdavky);
* odmeny za práce vykonané mimo pracovného pomeru vrátane povinných odvodov za zamestnávateľa, pričom mimo pracovným pomerom sa rozumejú vzťahy uzatvorené v zmysle ustanovení § 223-228 z. č. 311/2001 Z. z. Zákonníka práce v znení neskorších predpisov (t. j. dohoda o vykonaní práce, ak ide o prácu, ktorá je vymedzená výsledkom, dohoda o pracovnej činnosti ak ide o príležitostnú činnosť vymedzenú druhom práce a dohoda o brigádnickej práci študentov) bezprostredne súvisiace s realizáciou hlavných aktivít projektu (priame výdavky);
* mzdové výdavky zamestnancov prijímateľa bezprostredne súvisiace s riadením projektu - interné (priame výdavky) za vypracovanie žiadostí o platbu, monitorovacích správ projektu a žiadostí o zmenu projektu/Zmluvy, v prípade ak uvedené činnosti sú zabezpečované v projekte dodávateľsky (externý manažment), budú vykazované v  triede oprávnených výdavkov 51 – Služby;
* odmeny za práce vykonané mimo pracovného pomeru vrátane povinných odvodov za zamestnávateľa, pričom mimo pracovným pomerom sa rozumejú vzťahy uzatvorené v zmysle ustanovení § 223-228 z. č. 311/2001 Z. z. Zákonníka práce v znení neskorších predpisov (t. j. dohoda o vykonaní práce ak ide o prácu, ktorá je vymedzená výsledkom, dohoda o pracovnej činnosti ak ide o príležitostnú činnosť vymedzenú druhom práce a dohoda o brigádnickej práci študentov) bezprostredne súvisiace s riadením projektu - interné (priame výdavky) za vypracovanie žiadostí o platbu, monitorovacích správ projektu a žiadostí o zmenu projektu/Zmluvy.

**54 - Ostatné výdavky**

Trieda oprávnených výdavkov **54** obsahuje nasledovnú skupinu oprávnených výdavkov:

* 548 – Výdavky na prevádzkovú činnosť

**548 -** Výdavky na prevádzkovú činnosť - do tejto skupiny oprávnených výdavkov sa zaraďujú najmä nasledovné typy oprávnených výdavkov:

* povinné zmluvné a havarijné poistenie;
* poistné.

**56 - Finančné výdavky a poplatky**

Trieda oprávnených výdavkov **56** obsahuje nasledovnú skupinu oprávnených výdavkov:

* 568 - Ostatné finančné výdavky

**568 - Ostatné finančné výdavky** - do tejto skupiny oprávnených výdavkov sa zaraďujú najmä nasledovné typy oprávnených výdavkov:

* poplatky za kolkové známky, úhrada správnych, notárskych a miestnych poplatkov výlučne v prípade projektov implementovaných v rámci Prioritnej osi 5;

**90 - Zjednodušené vykazovanie výdavkov a rezerva**

**Vecné vymedzenie**

Uplatnenie rezervy na nepredvídané výdavky sa realizuje prostredníctvom konkrétnej skupiny oprávnených výdavkov a musí spĺňať podmienky oprávnenosti uvedené v *Príručke k oprávnenosti výdavkov* a jej prílohách.

Trieda oprávnených výdavkov **90** obsahuje nasledovnú skupinu oprávnených výdavkov:

* 902 - Paušálna sadzba na nepriame výdavky určené na základe nákladov na zamestnancov
* 910 - Jednotkové výdavky
* 920 - Jednotkové sumy
* 930 - Rezerva na nepredvídané výdavky

**902 - Paušálna sadzba na nepriame výdavky určené na základe nákladov na zamestnancov** - do tejto skupiny oprávnených výdavkov sa zaraďujú najmä nasledovné typy oprávnených výdavkov:

* paušálna sadzba na nepriame výdavky je stanovená vo výzve/vyzvaní v maximálnej výške 15 % priamych nákladov na zamestnancov.

**910 - Jednotkové výdavky** - výdavky v rámci zjednodušeného vykazovania výdavkov.

**920 – Jednotkové sumy** - výdavky v rámci zjednodušeného vykazovania výdavkov.

**930 - Rezerva na nepredvídané výdavky** - do tejto skupiny oprávnených výdavkov sa zaraďujú najmä nasledovné typy oprávnených výdavkov:

* rezerva na nepredvídané výdavky súvisiace so stavebnými prácami, maximálne do výšky **2,5 %** celkových oprávnených výdavkov na stavebné práce;
* rezerva na nepredvídané výdavky v neinvestičných projektoch, max. **15 %** z priamych výdavkov projektu bez tejto rezervy.

1. Predmetný číselník uvádza **najčastejšie sa vyskytujúce typy** oprávnených výdavkov v rámci NP a DOP v kompetencii SO OPĽZ. Číselník neobsahuje ich kompletný (konečný) zoznam oprávnených výdavkov. [↑](#footnote-ref-2)
2. Vrátane nákladov súvisiacich s obstaraním dlhodobého nehmotného majetku do času uvedenia predmetného majetku do užívania. [↑](#footnote-ref-3)
3. Podľa aktuálneho znenia Zákona č. 595/2003 Z. z. o dani z príjmov. [↑](#footnote-ref-4)
4. Podľa aktuálneho znenia Zákona č. 595/2003 Z. z. o dani z príjmov. [↑](#footnote-ref-5)
5. Vrátane nákladov súvisiacich s obstaraním dlhodobého hmotného majetku do času uvedenia predmetného majetku do užívania. [↑](#footnote-ref-6)
6. Podľa aktuálneho znenia Zákona č. 595/2003 Z. z. o dani z príjmov. [↑](#footnote-ref-7)
7. Podľa aktuálneho znenia Zákona č. 595/2003 Z. z. o dani z príjmov. [↑](#footnote-ref-8)
8. Podľa aktuálneho znenia Zákona č. 595/2003 Z. z. o dani z príjmov. [↑](#footnote-ref-9)
9. Vrátane nákladov súvisiacich s obstaraním uvedeného hmotného majetku do užívania. [↑](#footnote-ref-10)
10. Výdavky spadajúce do triedy 50 - Spotreba sú, v prípade dopytovo orientovaných projektov, oprávnené výlučne vo väzbe na hlavné aktivity projektu (priame výdavky). [↑](#footnote-ref-11)
11. Výdavky, ktoré bezprostredne súvisia s informovaním verejnosti o podpore, ktorú projekt získal z európskych štrukturálnych a investičných fondov (ďalej len „EŠIF“) a štátneho rozpočtu SR na jeho spolufinancovanie. [↑](#footnote-ref-12)
12. Výdavky, ktoré bezprostredne súvisia s informovaním verejnosti o podpore, ktorú projekt získal z EŠIF a štátneho rozpočtu SR na jeho spolufinancovanie. [↑](#footnote-ref-13)
13. Podľa aktuálneho znenia Zákona č. 595/2003 Z. z. o dani z príjmov. [↑](#footnote-ref-14)
14. Relevantné zložky mzdy vrátane pohyblivých zložiek (napr. osobné príplatky). [↑](#footnote-ref-15)
15. Patria sem mzdy, platy, povinné odvody za zamestnávateľa ako aj povinné sociálne náklady - ošetrovné a PN. [↑](#footnote-ref-16)